钦定古今图书集成/明伦汇编/氏族典/第077卷 > 《滕县志》 > 吴峦
## 钦定古今图书集成/明伦汇编/氏族典/第077卷 > 《滕县志》 > 吴峦

按《五代史吴峦传》：“峦字宝川，郓州卢县人。少举明经
不中，清泰中为大同沙彦珣节度判官。晋高祖起太
原，召契丹为援，契丹过云州，彦珣出城迎谒，为契丹
所掳，城中推峦主州事，峦闭门拒守。高祖义峦，召为
武宁军节度副使、谏议大夫，复州防御使。出帝即位，
与契丹绝盟，河北诸州皆警，以王令温为永清军节”
度使。令温牙将邵珂素骄很难制，令温夺其职。珂闲
居无憀，乃阴使人亡入契丹，言“贝州积粟多而无兵
守，可取。”令温以事朝京师，心颇疑珂，乃质其子以自
随。晋大臣以峦前守云中七月，契丹不能下，乃遣峦
代令温守贝州。峦善抚士卒，士卒皆爱之。珂因求见
峦，愿自效，峦推心信之。开运元年正月，契丹南寇，围
贝州，峦命珂守南门，珂引契丹入，峦守东门。方战，而
左右报珂反，峦顾城中已乱，即投井死。